SL Uradni list Evropske unije C 210/4

SKLEP KOMISIJE

z dne 30. julija 2010

o ustanovitvi foruma na visoki ravni za izboljšanje delovanja verige preskrbe s hrano

2010/C 210/03

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Člen 173(1) Pogodbe določa, da Unija in države članice skrbijo za zagotovitev pogojev, ki so potrebni za konkurenčnost industrije Unije, in sicer s spodbujanjem okolja, ki je naklonjeno sodelovanju med podjetji. Člen 173(2) zlasti poziva države članice, da se med seboj posvetujejo v povezavi s Komisijo in po potrebi uskladijo svoje ukrepanje. Komisija lahko da kakršno koli koristno pobudo za pospeševanje takšnega usklajevanja.

(2) Skupina na visoki ravni za konkurenčnost agroživilske industrije, ustanovljena s Sklepom Komisije 2008/359/ES (1) z dne 28. aprila 2008, je oblikovala poročilo, ki zajema trideset priporočil in načrt ključnih pobud za spodbujanje konkurenčnosti evropske agroživilske industrije.

(3) Komisija je v sporočilu „Bolje delujoča veriga preskrbe s hrano v Evropi“ (2) predstavila deset političnih pobud za izboljšanje neustreznega delovanja, ugotovljenega pri ponovnem pregledu enotnega trga v agroživilskem sektorju, in se zavezala, da bo na podlagi razprave z zainteresiranimi stranmi predstavila poročilo o njihovem izvajanju.

(4) Zdaj je treba zagotoviti spremljanje priporočil skupine na visoki ravni za konkurenčnost agroživilske industrije in spremljanje pobud Komisije. Zato je treba ustanoviti novo skupino strokovnjakov z obširnejšim strokovnim znanjem v obliki foruma na visoki ravni za izboljšanje delovanja verige preskrbe s hrano, ki mora predstavljati vse predstavnike verige preskrbe s hrano. Ta forum bo zagotovil skladnost različnih pobud Komisije.

(5) Forum morajo sestavljati osebnosti na visoki ravni, ki predstavljajo države članice, sektorje kmetijstva, živilskopredelovalne industrije in distribucije živilskih proizvodov ter nevladne organizacije s strokovnim znanjem na področju verige preskrbe s hrano.

(6) Treba je določiti pravila za člane foruma v zvezi z razkrivanjem informacij, ne da bi to vplivalo na pravila Komisije v zvezi z varnostjo iz Priloge k Sklepu Komisije 2001/844/ES, ESPJ, Euratom (3).

(7) Vse osebne podatke o članih foruma je treba obravnavati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

(8) Sklep Komisije 2008/359/ES je treba zato razveljaviti.

(9) Treba je določiti obdobje uporabe tega sklepa –

SPREJELA NASLEDNJI SKLEP:

Člen 1

Forum

Ustanovi se forum za izboljšanje delovanja verige preskrbe s hrano na visoki ravni (v nadaljevanju: forum).

Člen 2

Naloge

Forum pomaga Komisiji pri oblikovanju industrijske politike v agroživilskem sektorju. V ta namen sledi priporočilom, ki jih je oblikovala skupina na visoki ravni za konkurenčnost agroživilske industrije, ustanovljena s Sklepom Komisije 2008/359/ES, na eni strani ter izvajanje pobud, ki jih je Komisija predlagala v sporočilu „Bolje delujoča veriga preskrbe s hrano v Evropi“.

Člen 3

Posvetovanje

Komisija se lahko posvetuje s forumom o vseh vprašanjih, povezanih s konkurenčnostjo in delovanjem verige preskrbe s hrano na notranjem trgu, z namenom oblikovati nova priporočila glede na razvoj verige preskrbe s hrano.

Člen 4

Sestava – imenovanje

1. Forum je sestavljen iz največ 45 članov.

2. Forum sestavljajo:

— nacionalni organi držav članic, ki so pristojni za živilski sektor na ministrski ravni,

— podjetja, dejavna v sektorjih agroživilske industrije, trgovine in distribucije agroživilskih proizvodov v Uniji,

— združenja in zveze, ki predstavljajo kmetijske sektorje, agroživilske sektorje ter sektorje trgovine in distribucije agroživilskih izdelkov v Uniji,

— nevladne organizacije s strokovnim znanjem o vprašanjih v zvezi z verigo preskrbe s hrano.

3. Vsak član foruma imenuje stalnega predstavnika pripravljalne skupine iz člena 5(2).

4. Člani so imenovani za obdobje enega leta z možnostjo ponovnega imenovanja in opravljajo svoje dolžnosti do zamenjave v skladu z odstavkom 5 tega člena ali do izteka mandata.

5. Člane je mogoče do izteka njihovega mandata zamenjati v katerem koli od naslednjih primerov:

(a) če odstopijo;

(b) če ne morejo več učinkovito prispevati k razpravam foruma;

(c) če ne upoštevajo člena 339 Pogodbe.

6. Imena članov so objavljena na spletni strani Generalnega direktorata za podjetništvo in industrijo ter v registru skupine strokovnjakov Komisije.

Zbiranje, upravljanje in objavljanje imen članov se izvaja v skladu z Uredbo (ES) št. 45/2001.

Člen 5

Delovanje

1. Forumu predseduje Komisija. Forum sestavi letno poročilo o svojem delovanju in ga predloži Komisiji, Svetu in Evropskemu parlamentu.

2. Pripravljalna skupina (v nadaljevanju: skupina „šerpe“) pripravlja razprave, temeljne dokumente in mnenja za oblikovanje letnega poročila foruma. Skupini predseduje Komisija.

3. V soglasju s forumom ali skupino „šerpe“ lahko Komisija na podlagi določene naloge skliče delovne skupine, ki so zadolžene za preučitev posebnih vprašanj. Te delovne skupine se razpustijo takoj, ko opravijo svoje naloge.

4. Komisija lahko k sodelovanju na forumu, posvetovanjih ali pri delu s skupino „šerpe“ ali v delovnih skupinah povabi strokovnjake ali opazovalce s posebnim strokovnim znanjem o temi na dnevnem redu.

Komisija lahko na zahtevo Evropskega parlamenta pozove Evropski parlament, da imenuje enega ali več predstavnikov, ki ga zastopajo na srečanjih foruma.

5. Forum, skupina „šerpe“ in delovne skupine se običajno sestajajo v prostorih Komisije v skladu s postopki in časovnim razporedom, ki ga določi Komisija. Tajniške storitve zagotovi Komisija. Zainteresirani uradniki Komisije lahko sodelujejo na srečanjih foruma, skupine „šerpe“ in delovnih skupin.

6. Člani foruma, njihovi predstavniki ter povabljeni strokovnjaki in opazovalci upoštevajo obveznosti varovanja poslovnih skrivnosti, ki so določene v Pogodbah in njunih izvedbenih pravilih ter varnostnih pravilih Komisije v zvezi z varovanjem tajnih podatkov EU iz Priloge k Sklepu Komisije 2001/844/ES, ESPJ, Euratom.

7. Komisija lahko objavi, tudi na internetu, vse povzetke, sklepe, dele sklepov ali delovne dokumente foruma v izvirnem jeziku zadevnega dokumenta, kot tudi vse zapisnike in poročila.

Komisija lahko po potrebi prevede vse ali del teh dokumentov v vse uradne jezike Unije.

Člen 6

Razveljavitev

Sklep 2008/359/ES se razveljavi.

Člen 7

Uporaba

Ta sklep se uporablja do 31. decembra 2012.

V Bruslju, 30. julija 2010 Za Komisijo Antonio TAJANI Podpredsednik

(1) UL L 120, 7.5.2008, str. 15.

(2) COM(2009) 591, 28.10.2009.

(3) UL L 317, 3.12.2001, str. 1.

(4) UL L 8, 12.1.2001, str. 1.